Forslag til RÅDETS AFGØRELSE om ændring af afgørelse 2001/131/EF om at afslutte konsultationsproceduren med Haiti i henhold til artikel 96 i AVS-EF-partnerskabsaftalen

(forelagt af Kommissionen)

BEGRUNDELSE

Efter uregelmæssighederne ved valget i 2000 har EU og andre førende donorer i Caribien besluttet at revidere, ændre eller indstille bistanden til Haiti, da man skønnede at landet ikke respekterede de demokratiske principper og retsstaten. En delvis suspension af bistanden blev på daværende tidspunkt betragtet som det bedste middel for verdenssamfundet til at bringe de haitianske myndigheder til fornuft og afholde et nyt frit og redeligt valg.

EU skønnede på sin side, at forholdene var i strid med de demokratiske principper som omhandlet i Cotonou-aftalen , og Rådet for Den Europæiske Union besluttede derfor den 29. januar 2001 i overensstemmelse med artikel 96, stk. 2, i Cotonou-aftalen at træffe relevante foranstaltninger til en nyorientering af samarbejdet med Haiti. Som led i disse relevante foranstaltninger suspenderes EU-bistanden til Haiti delvis (ingen direkte budgetstøtte til den haitianske regering), ingen anmeldelse af midler fra 9. EUF (239 mio. EUR), og de resterende midler i henhold til 8. EUF (84,4 mio. EUR) anvendes til fordel for det haitianske folk. Der er iværksat tiltag til at styrke civilsamfundet og den private sektor, støtte demokratisering og styrke retsstaten, bekæmpe fattigdom og levere humanitær bistand og nødhjælp. EU har som betingelse for en normalisering af sine forbindelser med Haiti krævet, at OAS-resolution 822 efterleves, hvad angår afholdelse af et frit og redeligt valg.

Afgørelsen af 2001 blev taget op til nybehandling og videreført ved afgørelse 2002/131/EF den 21. januar 2002, afgørelse 2003/53/EF den 10. januar 2003 og afgørelse 2003/916/EF den 22. december 2003. Den nugældende afgørelse udløber den 31. december 2004 og kræver, at foranstaltningerne skal tages op til fornyet behandling inden for seks måneder. Den seneste politiske udvikling i Haiti kræver desuden, at situationen som helhed omkring vort samarbejde med Haiti må tages op til revision.

I februar 2004 indtraf der en dramatisk forværring af situationen i Haiti med eskaladerende voldshandlinger og blodsudgydelse, som i sidste ende førte til, at præsident Aristide trådte tilbage og forlod landet den 29. februar 2004. Haitis højesteretsdommer Boniface Alexandre blev den 29. februar 2004 i overensstemmelse med Haitis forfatning indsat som nationens interimspræsident. Der blev den 17. marts 2004 indsat en interimsregering bestående af teknokrater under Gérard Latortues ledelse. Interimsregeringen har foreslået, at der afholdes valg inden for 18 måneder i overensstemmelse med CARICOM/OAS-planen og i 3 faser: lokalvalg i foråret 2005, derefter parlamentsvalg i løbet af sommeren 2005 og endelig præsidentvalg i efteråret 2005. Haitis interimsregering er stærkt opsat på at genskabe et klima af sikkerhed og tillid i landet. At dette sker anses for at være en forudsætning for genindførelse af demokrati i landet.

Ved FN-resolutionerne af 29. februar 2004 og 30. april 2004 godkendtes oprettelsen af en multinational interimsstyrke, der skal afløses af en stabiliseringsstyrke den 1. juni under brasiliansk ledelse til at hjælpe med at stabilisere sikkerhedssituationen og støtte interimsregeringen i demokratiseringsprocessen.

De internationale donorer og interimsregeringen har aftalt at lancere en fælles behovsundersøgelse til at fastslå de prioriterede behov i landet på kort og mellemlang sigt. Europa-Kommissionen har spillet en førende rolle i denne forbindelse. Slutresultaterne af donorsamfundets behovsvurdering og dets tilsagn vil blive offentliggjort på donorkonferencen i juli 2004 med en omhyggeligt beregnet og koordineret plan for national genopbygning.

Som anbefalet af Rådets arbejdsgruppe vedrørende Latinamerika (COLAT) havde kommissær Poul Nielson drøftelser med premierminister Gérard Latortue den 12. maj 2004 i Bruxelles. Premierminister Gérard Latortue bekræftede i et brev af 25. maj 2004 [1], at de haitianske interimsregering ville arbejde for landets tilbagevenden til et forfatningsmæssigt demokratisk styre med afholdelse af frie og redelige valg inden for 18 måneder i 3 faser: lokalvalg i foråret 2005, derefter parlamentsvalg i løbet af sommeren 2005 og endelig præsidentvalg i efteråret 2005.

[1] Kopi vedlagt.

Under hensyntagen til det ovenfor anførte bør EU skaffe sig midler til at komme med et passende og alsidigt respons. Vi bør hjælpe det haitianske folk og den haitianske regering i genrejsningsprocessen med støtte af udviklingsaktiviteter til fordel for befolkningen med udgangspunkt i prioriteterne i behovsvurderingen. Vi bør også skaffe os midler til at støtte demokratiseringsprocessen og særlig bidrage til afholdelsen af valg. Endelig skal de relevante foranstaltninger afspejle Kommissionens tilslutning til de væsentlige elementer, som er demokrati, menneskerettigheder og retsstaten som nedfældet i Cotonou-aftalen, og sende et stærkt signal til regeringen om, at vi på den ene side ser med tilfredshed på regeringens tilsagn om at ville arbejde for demokratisering, men på den anden side at vi også vil være opmærksom på og insistere på, at den overholder den angivne tidsplan og indfrier tilsagnene. En tilbagevenden til det normale samarbejde forudsætter således en tilbagevenden til et fuldt demokratisk styre i overensstemmelse med regeringens tilsagn om at ville afholde valg i 2005.

Det foreslås således at revidere de relevante foranstaltninger som angivet nedenfor:

(1) omlægningen af de resterende midler i henhold til 8. Europæiske Udviklingsfond (EUF) til programmer, der direkte kommer det haitianske folk til gode, til at styrke civilsamfundet og den private sektor og til at støtte demokratisering samt retsstaten og valgprocessen vil blive fortsat og kan også inkludere indgreb, der er defineret som kort- og mellemfristede prioriteter i behovsvurderingen, som er foretaget i nært samarbejde med interimsregeringen, civilsamfundet og større donorer

(2) det tildelte beløb af midler i henhold til 9. EUF vil blive meddelt ved offentliggørelsen af denne afgørelse i Den Europæiske Unions Tidende (eventuelt med anvendelse af B-bevillingen forud for undertegnelsen af LSD/NIP under 9. EUF i overensstemmelse med reelle behov)

(3) drøftelserne om programmeringen af midlerne under 9. EUF vil blive indledt med den nationale anvisningsberettigede med henblik på udarbejdelse af landestrategidokumentet (LSD) og det nationale indikativprogram (NIP). I strategien tages der hensyn til resultaterne af behovsvurderingen

(4) undertegnelsen af NIP sker sammen med den nye demokratisk valgte haitianske regering efter valget i henhold til OAS-resolution 822, når de kompetente haitianske institutioner og verdenssamfundet har erklæret det frit og redeligt. Det bemærkes, at valget forventes at finde sted senest medio 2005

(5) bidrag til regionale projekter, foranstaltninger af humanitær art og handelssamarbejdet berøres ikke.

Foranstaltningerne udløber den 31. december 2005, men kan tages op til fornyet overvejelse og ophæves, efter at det planlagte valg har fundet sted.

Forslag til RÅDETS AFGØRELSE om ændring af afgørelse 2001/131/EF om at afslutte konsultationsproceduren med Haiti i henhold til artikel 96 i AVS-EF-partnerskabsaftalen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til AVS-EF-partnerskabsaftalen [2], som trådte i kraft den 1. april 2003, særlig artikel 96,

[2] EFT L 317 af 15.12.2000, s. 3. Ændret ved afgørelse nr. 1/2003 (EUT L 141 af 7.6.2003, s. 25).

under henvisning til den interne aftale mellem repræsentanterne for medlemsstaternes regering, forsamlet i Rådet, om de foranstaltninger, der skal træffes, og de procedurer, der skal følges ved gennemførelsen af AVS-EF-partnerskabsaftalen [3], særlig artikel 3,

[3] EFT L 317 af 15.12.2000, s. 376.

under henvisning til forslag fra Kommissionen, og

ud fra følgende betragtninger:

(1) Den finansielle bistand til Haiti blev på grundlag af afgørelse 2001/131/EF [4] delvis suspenderet som en relevant foranstaltning som omhandlet i artikel 96, stk. 2, litra c), i AVS-EF-partnerskabsaftalen.

[4] EFT L 48 af 17.2.2001, s. 31. Senest ændret ved afgørelse 2003/53/EF (EFT L 20 af 24.1.2003, s. 23).

(2) Afgørelse 2003/916/EF udløber den 31. december 2004 og kræver, at foranstaltningerne skal tages op til fornyet behandling inden for seks måneder.

(3) Den 12. maj 2004 fandt der drøftelser sted mellem Europa-Kommissionen og den haitianske interimspremierminister for at gøre status over interimsregeringens politiske dagsorden for genskabelse af et fuldstændigt demokratisk og forfatningstro styre sammen med en tidsplan for afholdelse af valg under behørigt hensyn til menneskerettighederne og de grundlæggende frihedsrettigheder.

(4) Ved skrivelse af 25. maj 2004 bekræftede den haitianske premierminister den haitianske interimsregerings specifikke tilsagn om at ville efterleve de væsentlige elementer i artikel 9 i Cotonou-aftalen, særlig hvad angår menneskerettighedssituationen, de demokratiske principper og retsstaten med henblik på landets tilbagevenden til et fuldstændigt forfatningstro og demokratisk styre -

TRUFFET FØLGENDE AFGØRELSE:

Artikel 1

I afgørelse 2001/131/EF foretages følgende ændringer:

(1) I artikel 3, stk. 2 og 3, erstattes datoen "31. december 2004" med "31. december 2005".

(a) I stk. 2 erstattes "31. december 2004" med "31. december 2005".

(2) Bilaget affattes som angivet i bilaget til denne afgørelse.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den [...]

På Rådets vegne

Formand

BILAG

Brev til Haitis regering

Hr. premierminister,

Den Europæiske Union lægger særdeles megen vægt på bestemmelserne i artikel 9 i Cotonou-aftalen. AVS-EF-partnerskabet bygger på respekten for menneskerettighederne, de demokratiske principper og retsstaten, idet disse er væsentlige elementer i ovennævnte aftale og således udgør grundlaget for vore indbyrdes forbindelser.

Den Europæiske Union har i denne forbindelse meget omhyggeligt fulgt den nylige omstilling i Haiti, særlig hvad angår udpegelsen af den nye haitianske interimsregering, som tiltrådte den 17. marts 2004 efter en omfattende konsultationsproces på basis af CARICOM/OAS-planen.

Den 12. maj 2004 fandt der drøftelser sted i Bruxelles mellem Dem og Europa-Kommissionen for at gøre status over interimsregeringens politiske dagsorden for genskabelse af et fuldstændigt demokratisk og forfatningstro styre. Den Europæiske Union noterede sig Deres tilsagn, navnlig med hensyn til en forbedring af menneskerettighedssituationen, håndhævelse af de demokratiske principper, herunder afholdelse af frie og redelige valg, retsstaten og god regeringsskik som omhandlet i Deres brev af 25. maj 2004 til Europa-Kommissionen. Dette burde med tiden føre til større politisk stabilitet i Haiti. Den Europæiske Union skal stærkt anspore interimsregeringen til hurtigt at omsætte disse tilsagn i konkrete tiltag til at sikre, at demokratiseringsprocessen bliver en integrerende del af det politiske, økonomiske og sociale liv i Haiti, således at det garanteres, at artikel 9 i Cotonou-aftalen efterleves.

På baggrund heraf har Rådet for Den Europæiske Union nybehandlet sin afgørelse af 22. december 2004 og har besluttet at revidere de relevante foranstaltninger, der er omhandlet i artikel 96, stk. 2, litra c), i aftalen, som følger:

(1) omlægningen af de resterende midler i henhold til 8. Europæiske Udviklingsfond (EUF) til programmer, der direkte kommer det haitianske folk til gode, til at styrke civilsamfundet og den private sektor og til at støtte demokratisering samt retsstaten og valgprocessen vil blive fortsat og kan også inkludere indgreb, der er defineret som kort- og mellemfristede prioriteter i behovsvurderingen, som er foretaget i nært samarbejde med interimsregeringen, civilsamfundet og større donorer

(2) det tildelte beløb af midler i henhold til 9. EUF vil blive meddelt ved offentliggørelsen af denne afgørelse i Den Europæiske Unions Tidende

(3) drøftelserne om programmeringen af midlerne under 9. EUF vil blive indledt med den nationale anvisningsberettigede med henblik på udarbejdelse af landestrategidokumentet (LSD) og det nationale indikativprogram (NIP) I strategien tages der hensyn til resultaterne af behovsvurderingen

(4) undertegnelsen af NIP sker sammen med den nye demokratisk valgte haitianske regering efter valget i henhold til OAS-resolution 822, når de kompetente haitianske institutioner og verdenssamfundet har erklæret det frit og redeligt Det bemærkes, at valget forventes at finde sted senest medio 2005

(5) bidrag til regionale projekter, foranstaltninger af humanitær art og handelssamarbejdet berøres ikke.

Det er vigtigt af hensyn til samarbejdets succes at garantere, at bistandsabsorptions-kapaciteten, som i øjeblikket er mangelfuld, øges gennem god styring og tiltag til opbygning af bistandsforvaltningskapaciteten. Implementeringsreglerne vil blive afpasset efter landets evne til at forvalte offentlige finanser. Det skal desuden understreges, at der side om side med gennemførelsen af samarbejdspolitikken skal ske fremskridt i retning af en forbedring af den offentlige forvaltning.

Den Europæiske Union vil nøje følge den fremtidige udvikling i demokratiseringsprocessen, særlig hvad angår interimsregeringens indfrielse af sine tilsagn og forarbejdet til lokalvalget, parlamentsvalget og præsidentvalget. Unionen skal på ny anføre, at den er rede til at fortsætte med en udvidet politisk dialog med den haitianske interimsregering.

Modtag, hr. premierminister, forsikringen om vor mest udmærkede højagtelse.

På Rådets vegne

Formand

BILAG II

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>